ESIMESE ASTME KOHTU OTSUS
(apellatsioonikoda)
24. aprill 2009
Kohtuasi T‑492/07
Carlos Sanchez Ferriz jt
versus
Euroopa Ühenduste Komisjon
Apellatsioonkaebus – Avalik teenistus – Ametnikud – Edutamine – 2005. aasta edutamine – Edutatud ametnike nimekirja kandmata jätmine – Kohaldatavad protsendimäärad – Personalieeskirjade XIII lisa artiklid 6 ja 10 – Põhjendatud huvi väide esitada
Ese:      Euroopa Liidu Avaliku Teenistuse Kohtu 17. oktoobri 2007. aasta määruse peale kohtuasjas F‑115/06: Sanchez Ferriz jt vs. komisjon (kohtulahendite kogumikus veel avaldamata) selle kohtumääruse tühistamiseks.
Otsus: Jätta apellatsioonkaebus rahuldamata. Jätta Carlos Sanchez Ferrize ja veel üheksa komisjoni ametniku, kelle nimed on toodud
kohtuotsuse lisas, kohtukulud nende endi kanda ning mõista neilt välja komisjoni käesoleva astme kohtukulud.
Kokkuvõte
1.      Ametnikud – Hagi – Põhjendatud huvi – Edutamisest keeldumise peale esitatud hagi
(Personalieeskirjad, artiklid 90 ja 91)
2.      Ametnikud – Hagi – Isikut kahjustav meede – Mõiste – Otsus edutatud ametnike nimekirja koostamise kohta – Vaikimisi tehtud
otsused jätta teised ametnikud peale hageja edutamata – Välistamine
(Personalieeskirjad, artiklid 90 ja 91)
1.      Selleks et tõendada oma huvi vaikimisi tehtud otsuse, millega ametnikku vaidlusalusel edutamisperioodil ei edutatud, tühistamiseks
põhjendusel et asjaomases palgaastmes väidetavalt kohaldatavaid ametialase edutamise määrasid ei olnud järgitud, peab ametnik
näitama, et tema isiklikku olukorda ning eriti tema kogutud edutamispunktide arvu arvestades ei ole välistatud, et ta oleks
võinud edutamiskünnisele jõuda, kui eespool nimetatud edutamise määrast oleks kinni peetud.
(vt punkt 34)
Viited: Esimese Astme Kohus, 22. november 2006, kohtuasi T‑436/04: Sanchez Ferriz vs. komisjon (EKL AT 2006, lk I‑A‑2‑277 ja II‑A‑2‑1439, punktid 33–37 ja 39); Esimese Astme Kohus, 26. aprill 2007, kohtuasi
T‑415/04: Tebaldi jt vs. komisjon (kohtulahendite kogumikus veel avaldamata, punktid 29–32).
2.      Kuigi on tõsi, et ametisse nimetava asutuse otsus edutamise käigus edutatud ametnike nimekirja koostamise kohta ei kaota edutamise
lõpus oma mõju, kuna ametnik võib järgnevate edutamiste käigus konkureerida teatud arvu ametnikega, keda vajadusel oleks võinud
juba nimetatud edutamise käigus edutada, kui ametisse nimetav asutus oleks rakendanud kõrgemat edutamise määra, ei saa vaikimisi
tehtud otsuseid jätta need teised ametnikud asjaomase edutamise käigus edutamata sellegipoolest pidada kõnesolevat ametnikku
kahjustavateks meetmeteks.
(vt punkt 38)
Viited: Esimese Astme Kohus, 19. oktoober 2006, kohtuasi T‑311/04: Buendía Sierra vs. komisjon (EKL 2006, lk II‑4137, punkt 349).